Mette-Marit tilbake etter sykdommen
Onsdag forrige uke skulle Mette-Marit delta på julekonserten på Slottet, men meldte avbud på grunn av sykdom. Også dagen etter, da hun skulle vært i TV-studio med prinsesse Ingrid Alexandra, hindret sykdommen henne i å delta. Istedenfor stilte kronprins Haakon opp med datteren på «Julemorgen». - Kronprinsessen er dessverre syk, og får ikke vært med på opptakene til Julekonserten, sa kommunikasjonssjef Marianne Hagen til VG Nett i forrige uke. Tirsdag klokken 12 i Holmenkollen kapell var imidlertid kronprinsessen til stede sammen med kongeparet og resten av kronprinsfamilien. Kronprinsen og kronprinsessen hilste på presten og ønsket pressekorpset god jul. Mette-Marits sønn Marius Borg Høiby (15) var ikke med. Kongeekspert Kjell Arne Totland var på plass utenfor kapellet da kongefamilien gikk ut etter gudstjenesten. - Det var hyggelig å se at Mette-Marit var på beina igjen. Men hun virket fremdeles litt blek, sier han. Han forteller også at kronprinsfamilien og kongeparet gikk hver til sitt etter gudstjenesten. - De tok farvel på kirketrappen, og kronprinsen satte seg bak rattet i sin egen bil med skiboks på taket, sier han, og spør retorisk om familien kan være på tur til hytta i Uvdal eller til Kristiansand.
Kronprinsesse Mette-Marit (39) måtte avlyse både julekonsert og TV-opptreden forrige uke, men var til stede på 1. juledagsgudstjeneste tirsdag.